***ГРАКОЎКА***

 *Гракоўка* – былая вёска ў Сідараўскім сельскім Савеце, за 13 кіламетраў на паўночны захад ад Краснаполля. Уваходзіла ў склад саўгаса імя Калініна. Рэльеф раўнінны. На поўнач межавала з лесам, на поўдзень вёскі цячэ р. Даргамысль (прыток р.Ельня). Транспартныя сувязі праходзілі па мясцовай дарозе праз вёскі Мядзвёдаўка, Сідараўка і далей па шашы Хоцімск-Чэрыкаў

 Заснавана вёска была ў савецкі час, у 1920-я гады. Складалася з прамалінейнай вуліцы, арыентаванай з паўднёвага захаду на паўночны ўсход.

 У 1931 годзе, калі пачалася агульная калектывізацыя, у Гракоўцы таксама арганізоўваецца калгас “Пралетарскі штурм”, у які ўступілі тады 10 гаспадарак.

 У гады Вялікай Айчыннай вайны са жніўня 1941 па 1кастрычніка 1943г. пасёлак быў акупіраваны нямецка-фашысцкімі захопнікамі.

 У 1986 годзе налічваецца 20 гаспадарак і 37 жыхароў.

 Пасля катастрофы 1986 года на Чарнобыльскай атамнай электрастанцыі вёска была адселена ў сувязі з радыяцыйным забруджаннем.